Diari Oficial de la Generalitat Valenciana


Sumari del DOGV 8087, del 19-07-2017 (2017/6590)

ORDRE 14/2017, de 17 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa mixt d'ocupació i formació Escoles d'Ocupació Et Formem, destinat a persones amb dificultats d'inserció laboral o pertanyents a col·lectius vulnerables.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/07/17/14/dof/vci/html**

### Dades del document

Número de DOGV
:   8087

Data del DOGV
:   19-07-2017

Secció del DOGV
:   I. DISPOSICIONS GENERALS

Número del document
:   2017/6590


Data del document
:   17-07-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 14/2017, de 17 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa mixt d'ocupació i formació Escoles d'Ocupació Et Formem, destinat a persones amb dificultats d'inserció laboral o pertanyents a col·lectius vulnerables. [2017/6590]  
ÍNDEX  
  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries  
Article 4. Persones destinatàries  
Article 5. Duració i contingut del programa  
Article 6. Instrucció i valoració de les sol·licituds  
Article 7. Criteris de valoració  
Article 8. Resolució  
Article 9. Quantia de la subvenció i costos elegibles  
Article 10. Grup de treball mixt per a la selecció de participants  
  
Article 11. Selecció de personal directiu, docent i auxiliar administratiu  
Article 12. Selecció de l'alumnat/treballador  
Article 13. Inici dels projectes  
Article 14. Control, assistència i supervisió  
Article 15. Avaluació de la qualitat de la docència  
Article 16. Memòria de finalització del projecte i certificat de la formació  
Article 17. Bestreta, pagament i justificació de la subvenció  
Article 18. Rendiments financers  
Article 19. Causes de minoració i de reintegrament de subvencions  
Article 20. Règim sancionador  
Disposició addicional  
Única. Normativa d'aplicació.  
Disposicions finals  
Primera. Procediment d'increment i redistribució de crèdits.  
Segona. Habilitació competencial.  
Tercera. Entrada en vigor.  
  
  
PREÀMBUL  
  
D'acord amb el que preveu l'article 129 de la Llei 39/2015, d'1 d'octubre, del procediment administratiu comú de les administracions públiques, en l'exercici de la iniciativa legislativa i la potestat reglamentària, les administracions públiques han d'actuar d'acord amb els principis de necessitat, eficàcia, proporcionalitat, seguretat jurídica, transparència i eficiència, per tant, tot seguit es justifica l'adequació d'aquesta ordre als motius esmentats.  
En aplicació dels principis de necessitat i eficàcia, les raons d'interés general que justifiquen aquesta ordre esdevenen de l'aplicació de l'article 4.bis de la Llei 56/2003, de 16 de desembre, d'ocupació, modificat per l'article 114 de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, el qual estableix que l'Estratègia Espanyola d'Activació per a l'Ocupació s'articularà entorn de l'eix Formació, entre altres, incloent-hi les actuacions de formació professional per a l'ocupació adreçades a l'aprenentatge, formació, requalificació o reciclatge professional i de formació en alternança amb l'activitat laboral, i també als programes públics d'ocupació i formació que permeten a les persones beneficiàries adquirir competències o millorar l'experiència professional, per a millorar la seua qualificació i facilitar-los la inserció laboral.  
  
Així mateix, en relació amb l'eix Oportunitats d'Ocupació, inclou les actuacions que tenen per objecte incentivar la contractació, la creació d'ocupació o el manteniment dels llocs de treball, especialment per a aquells col·lectius que tenen més dificultat en l'accés o permanència en l'ocupació, amb especial consideració a la situació de les persones amb diversitat funcional, de les persones en situació d'exclusió social, de les persones que pateixen discriminació en l'accés a l'ocupació per alguna situació personal (gitanes, refugiades, trans), de les persones amb responsabilitats familiars, especialment les que encapçalen famílies monoparentals, de les víctimes del terrorisme i de les dones víctimes de violència de gènere.  
Dins del Programa Operatiu Regional, els projectes es configuren com un programa mixt d'ocupació i formació que té com a objectiu millorar l'ocupabilitat i facilitar la inserció laboral de les persones participants. Les obres o serveis d'utilitat pública o d'interés social que es desenvolupen hauran de possibilitar a l'alumnat treballador la realització d'un treball efectiu que, juntament amb la formació professional ocupacional rebuda, que estarà relacionada directament amb aquest treball, procure la seua qualificació professional i afavorisca la seua inserció laboral. Aquest programa s'integra, en la mesura que siga possible i d'acord amb els itineraris d'inserció professional que es definisquen, en plans integrals d'ocupació que donen resposta a les demandes del mercat de treball i siguen capaços d'activar el desenvolupament de les comarques, generar riquesa i, consegüentment, llocs de treball.  
L'article 6.5, lletra b, de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral (d'ara endavant Llei 30/2015) estableix que en la iniciativa de formació en alternança amb l'ocupació no finançada amb bonificacions, incloent-hi els programes públics d'ocupació i formació, l'activitat formativa s'ha de regir pel que estableix la seua normativa reguladora específica per mitjà de subvencions en règim de concurrència competitiva.  
El Pla Estratègic de Subvencions aprovat pel Servei Valencià d'Ocupació i Formació 2017-2019, inclou entre els objectius estratègics millorar la qualificació de les persones, tant desempleades com ocupades, a través d'una formació que els capacite per a l'exercici qualificat de les professions i l'accés a l'ocupació, i també permetre'ls compatibilitzar la formació amb la pràctica professional en el lloc de treball, per mitjà de la formació en alternança amb l'ocupació. Una formació que responga a les necessitats, tant presents com futures, de les persones i del teixit productiu de la Comunitat Valenciana, i que incremente la qualitat formativa. Així mateix, entre els seus objectius operatius estableix la necessitat de millorar la qualificació professional i la inserció professional de les persones amb especials dificultats d'inserció en el món laboral, a través dels programes públics d'ocupació i formació adreçats a millorar la qualificació professional i la inserció professional de les persones amb especials dificultats d'inserció en el món laboral.  
  
En la disposició addicional primera del Reial decret 1529/2012, de 8 de novembre, pel qual es desenvolupa el contracte per a la formació i l'aprenentatge i s'estableixen les bases de la formació professional dual, s'estableix que els contractes per a la formació i l'aprenentatge que se subscriguen en el marc de les accions i mesures establides en l'article 25.1, lletra d, de la Llei 56/2003, de 16 de desembre, d'ocupació, incloent-hi escoles taller, cases d'oficis i tallers d'ocupació o altres que es puguen aprovar, s'han d'ajustar al que disposa l'esmentat reial decret, exceptuant el límit màxim d'edat i el mínim i màxim de duració establits, respectivament, en l'article 11.2.a i b de l'Estatut dels Treballadors. Tampoc seran aplicables els límits establits en l'esmentada lletra b respecte del nombre i duració de les pròrrogues. La duració dels contractes i les seues possibles pròrrogues s'adequaran a la normativa reguladora de les accions i mesures previstes en aquesta disposició addicional. Així mateix, respecte del límit de duració d'aquests contractes, les situacions d'incapacitat temporal, risc durant l'embaràs, maternitat, adopció o acolliment, risc durant la lactància i paternitat, no interrompran el còmput de la duració del contracte.  
  
D'altra banda, en l'article 3 de l'Ordre ESS/2518/2013, de 26 de desembre, per la qual es regulen els aspectes formatius del contracte per a la formació i l'aprenentatge, en desplegament del Reial decret 1529/2012, de 8 de novembre, pel qual es desenvolupa el contracte per a la formació i l'aprenentatge i s'estableixen les bases de la formació professional dual, s'estableix que de conformitat amb el que disposa l'article 8 del Reial decret 1529/2012, de 8 de novembre, el contracte per a la formació i l'aprenentatge se subscriurà a temps complet, i es destinarà una part d'eixe temps a l'exercici d'una activitat laboral retribuïda i una altra part al desenvolupament d'una activitat formativa relacionada amb el lloc de treball que ocupa la persona treballadora.  
El temps dedicat a l'activitat formativa no podrà ser inferior al 25 per cent durant el primer any, o al 15 per cent durant el segon i tercer any, de la jornada màxima prevista en el conveni col·lectiu o, si no n'hi ha, de la jornada màxima legal. Per al càlcul del temps dedicat a l'activitat formativa es prendrà com a referència la jornada anual, i no es computaran en aquesta els dies de vacances.  
S'han tingut en compte les previsions del Decret 157/1988, d'11 d'octubre, del Consell de la Generalitat Valenciana, pel qual s'estableix el Pla Conjunt d'Actuació en Barris d'Acció Preferent, i s'han valorat positivament els projectes l'àmbit d'actuació dels quals es desenvolupe en algun dels barris d'acció preferent inclosos en aquest.  
  
Així mateix, es prenen en consideració les dades publicades en el portal estadístic de la Generalitat Valenciana relatives als indicadors de pobresa i condicions de vida, per a valorar positivament i de manera proporcional aquells projectes que es desenvolupen en les comarques en què s'aprecia més diferència percentual entre la taxa de població en risc de pobresa i/o exclusió social en relació amb la mitjana de la Comunitat Valenciana.  
Per tant, aquesta ordre es considera l'instrument més adequat per a garantir la consecució dels principis de necessitat i eficàcia, i també el de proporcionalitat, ja que conté la regulació imprescindible per a atendre l'interés general protegit.  
  
A fi de garantir el principi de seguretat jurídica, la iniciativa normativa s'exerceix de manera coherent amb la resta de l'ordenament jurídic, nacional i de la Unió Europea, citat en els paràgrafs anteriors, per a generar un marc normatiu estable, predictible, integrat, clar i de certesa, que facilite el seu coneixement i comprensió i, en conseqüència, l'actuació i presa de decisions de les persones i empreses.  
  
En aplicació del principi de transparència, les administracions públiques possibiliten l'accés senzill, universal i actualitzat a la normativa en vigor i els documents propis del seu procés d'elaboració, en els termes establits en l'article 7 de la Llei 19/2013, de 9 de desembre, de transparència, accés a la informació pública i bon govern.  
  
En aplicació del principi d'eficiència, l'ordre evita càrregues administratives innecessàries o accessòries i racionalitza, en la seua aplicació, la gestió dels recursos públics.  
En el moment que l'ordre afecta les despeses o ingressos públics, presents o futurs, la seua aplicació queda supeditada al compliment dels principis d'estabilitat pressupostària i sostenibilitat financera.  
Els fons podran ser cofinançats pel Fons Social Europeu i d'acord amb el que preveu l'article 67.1 del Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell, i també l'article 14 del Reglament 1304/2013, del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) no 1081/2006, les convocatòries determinaran la forma que podran revestir les subvencions i l'assistència reembossable.  
Aquestes bases es dicten fent ús de les competències d'autoorganització de la Generalitat i de les especialitats de procediment administratiu derivades d'aquesta, d'acord amb el que preveu l'article 49.1.1a i 3a de l'Estatut d'Autonomia, i també aquelles el desenvolupament de les quals està reservat a les comunitats autònomes d'acord amb la legislació bàsica estatal en matèria de subvencions continguda en la Llei 38/2003, de 17 de novembre, general de subvencions (d'ara endavant LGS).  
  
Les ajudes a la formació regulades en aquesta ordre són compatibles amb el mercat comú, d'acord amb l'article 107, apartat 1, del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat, i de comunicar d'acord amb el que preveu l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, atés que no posseeixen tots els requisits de l'esmentat article 107.1, perquè no comporten avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Les actuacions, amb caràcter general, atendran i incentivaran la cultura i la conservació del patrimoni, incloent-hi la conservació de la naturalesa quan siga accessible gratuïtament al públic, i també infraestructures que no estiguen destinades a ser explotades econòmicament i queden a disposició de l'ús públic sense contrapartida. En tot cas, les actuacions han de complir una finalitat purament social i cultural, i quedar, per tant, excloses del concepte d'activitat econòmica.  
  
Aquesta ordre està inclosa en el Pla Normatiu de l'Administració de la Generalitat 2017, aprovat per Acord del Consell de 17 de febrer de 2017.  
Per tot el que s'ha dit anteriorment, fent ús de les facultats que em confereix la Llei 5/1983, de 30 de desembre, del Consell i el Decret 157/2015, de 18 de setembre, del Consell, pel qual s'aprova el reglament orgànic i funcional de la Conselleria d'Economia Sostenible, Sectors Productius, Comerç i Treball, de conformitat amb el Consell Valencià de Formació Professional i d'acord amb el dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
L'objecte d'aquesta ordre és aprovar les bases reguladores del programa mixt d'ocupació i formació Escoles d'Ocupació Et Formem, destinat a persones amb dificultats d'inserció laboral, o pertanyents a col·lectius vulnerables, a càrrec del Programa Operatiu Comunitat Valenciana.  
L'esmentat programa mixt d'ocupació i formació Escoles d'Ocupació (d'ara endavant Et Formem) té com a objectiu millorar la qualificació i facilitar la inserció laboral de les persones participants, per mitjà de la realització d'obres o serveis d'utilitat pública o d'interés social que hauran de possibilitar a l'alumnat treballador la realització d'un treball efectiu que, juntament amb la formació professional ocupacional rebuda, la qual estarà relacionada directament amb aquest treball, procure la seua qualificació professional i n'afavorisca la inserció laboral.  
  
  
Article 2. Entitats beneficiàries  
1. Podran promoure els projectes i ser entitats beneficiàries de les subvencions regulades per mitjà de aquesta ordre:  
- Les entitats locals territorials de la Comunitat Valenciana, els seus organismes autònoms i entitats amb competències en matèria de promoció d'ocupació, dependents o assimilades a aquestes, la titularitat de les quals corresponga íntegrament a les esmentades entitats locals.  
- Altres ens públics dependents de l'Administració de la Comunitat Autònoma.  
- Les mancomunitats i altres agrupacions d'entitats amb personalitat jurídica pròpia que disposen explícitament entre els seus principals fins constitutius el foment de l'ocupació; d'acord amb el que preveu l'article 11.2 de l'LGS, les entitats associades a la beneficiària que es comprometen a efectuar la totalitat o part de les activitats que fonamenten la concessió de la subvenció en nom i per compte del primer tindran igualment la consideració de persones beneficiàries.  
  
2. Les entitats beneficiàries hauran d'estar acreditades i ser competents per a l'execució de les corresponents obres o serveis i disposar de la capacitat tècnica i de gestió suficients.  
3. No podran obtindre la condició de beneficiàries aquelles entitats en què concórrega alguna de les circumstàncies a què fa referència l'article 13, apartats 2 i 3, de l'LGS.  
  
Article 3. Obligacions de les entitats beneficiàries  
A més de les establides en l'article 14 de l'LGS i la resta de normativa d'aplicació, i sense perjudici de les obligacions específiques que les administracions competents els imposen, són obligacions de les entitats beneficiàries:  
a) Complir, en la impartició de les accions formatives, les prescripcions que els siguen d'aplicació en virtut de disposició legal o reglamentària, incloent-hi l'obligació d'impartir la formació en els espais i amb els mitjans formatius acreditats per a aquest fi.  
b) Facilitar i coresponsabilitzar-se en el seguiment de la participació de les persones participants, de l'aprenentatge i la seua avaluació, i també en la investigació de metodologies i eines necessàries per a la posada al dia del sistema de formació professional per a l'ocupació en l'àmbit laboral.  
c) Sotmetre's a les actuacions de comprovació, que ha d'efectuar el SERVEF o qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que els siga requerida d'acord amb el que preveuen els articles 45 i 46 de l'LGS, i també als controls i auditories de qualitat que establisquen les administracions competents, els resultats de les quals s'incorporaran als registres en què estiguen inscrites.   
d) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació de l'especialitat.  
e) Comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'aquesta.   
f) Mentre aquestes ajudes són susceptibles de cofinançament per l'FSE, d'acord amb el que estableixen els articles 140 i 141 del Reglament (UE) núm. 1303/2013, del Parlament Europeu i del Consell, de 17 de desembre de 2013, l'entitat haurà de mantindre tots els documents justificatius relatius a les despeses que dona suport el Fons sobre les operacions a disposició de la Comissió i del Tribunal de Comptes Europeu, durant un termini de dos anys a partir del 31 de desembre següent a la presentació dels comptes en els quals estiguen incloses les despeses definitives de l'operació conclosa, atés que l'últim exercici comptable estarà comprés entre l'1 de juliol de 2023 i el 30 de juny de 2024.  
  
g) Portar compte separat de la subvenció concedida, i obrir els subcomptes necessaris d'ingressos i despeses per cada acció subvencionada, i assignar en les subcomptes de despeses, si escau, la part corresponent de despeses comunes imputades a l'acció subvencionada. En el cas d'entitats subjectes a comptabilitat pública, aquesta obligació s'adequarà als sistemes de comptabilització corresponents.  
h) Informar les persones participants de la correspondència de l'acció formativa amb un certificat de professionalitat (CP) o una acreditació parcial acumulable (APA).  
i) No percebre cap quantitat de les persones participants.  
j) Estar al corrent de les seues obligacions tributàries i davant de la Seguretat Social tant a la data de concessió com a la de pagament.  
k) Acreditar no ser deutora per resolució ferma de procedència de reintegrament, tant a la data de concessió com a la de pagament.  
l) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
m) A l'efecte de difusió pública, atés que aquestes ajudes són susceptibles de cofinançament pel Fons Social Europeu, l'entitat beneficiària estarà subjecta a les normes d'informació i publicitat que estableix el Reglament (UE) núm. 1303/2013, del Parlament Europeu i del Consell, de 17 de desembre de 2013. Entre les esmentades normes cal destacar que la concessió de la subvenció implica l'acceptació de ser inclosa en una llista d'operacions que es publicarà de forma electrònica o per qualsevol altre mitjà, en la qual figuraran les persones beneficiàries, l'operació finançada i l'import de l'ajuda. Així mateix, l'entitat beneficiària estarà subjecta a les normes d'informació i publicitat que recull el Reglament d'Execució (UE) No 821/2014, de la Comissió, de 28 de juliol de 2014, pel qual s'estableixen disposicions d'aplicació del Reglament (UE) núm. 1303/2013, del Parlament Europeu i del Consell, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades.  
Així mateix, en tota la documentació elaborada per l'entitat, relacionada amb l'activitat subvencionada, haurà de figurar el logo de l'esmentat fons.  
n) Demanar de les persones participants de l'actuació les dades necessàries per al compliment de les obligacions derivades de l'article 125.2.d i e del Reglament núm. 1303/2013 i l'article 5 i l'annex I del Reglament núm. 1304/2013, ambdós del Parlament Europeu i del Consell, de 17 de desembre de 2013.  
o) Quan l'entitat beneficiària de la subvenció, d'acord amb la seua forma de constitució, estiga subjecta al règim de dret privat, i la quantia en concepte d'ajudes o subvencions rebudes de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, durant el període d'un any, siga per import superior a 10.000 euros, haurà de donar l'adequada publicitat a aquesta, i indicar, com a mínim, l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. Si no tenen pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
  
p) Aportar el número de cens que té acreditat en el termini que s'establisca en la corresponent convocatòria o, a falta d'això, abans de la finalització del termini de presentació de sol·licituds establit en aquesta.  
  
q) Quan l'entitat beneficiària de la subvenció siga una entitat local, com a requisit previ al cobrament de la bestreta i del principal, haurà de presentar l'acreditació d'estar al corrent en el compliment de l'obligació de rendició de comptes anuals davant de la Sindicatura de Comptes, de conformitat amb allò que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana. A aquests efectes s'ha de presentar l'últim escrit de presentació d'aquests registrat d'entrada.  
  
Article 4. Persones destinatàries  
1. Les persones destinatàries d'aquest programa hauran de complir els requisits mínims següents:  
a) Ser desempleades, entenent-se com a tals les demandants d'ocupació no ocupades, registrades en un servei públic d'ocupació. La situació laboral de l'alumnat en el moment d'incorporar-se a la primera etapa determinarà la seua condició de persona desempleada per a ambdues etapes.  
b) Complir els requisits establits en la normativa d'aplicació per a formalitzar un contracte per a la formació i l'aprenentatge.  
c) Els previstos en l'article 20 del Reial decret 34/2008, de 18 de gener, pel qual es regulen els certificats de professionalitat, per a l'accés a la formació.  
Les convocatòries podran establir límits quant a l'edat dels destinataris.  
2. Amb caràcter general, i sempre que complisquen els requisits mínims exigits, tindran la consideració de col·lectius prioritaris les persones amb dificultats d'inserció laboral o pertanyents a col·lectius vulnerables:  
a) Persones en situació o risc de pobresa, exclusió social o privació material severa.  
b) Dones, en especial les víctimes de violència de gènere.  
c) Persones que encapçalen famílies monoparentals.  
d) Persones amb diversitat funcional.  
e) Persones que pateixen discriminació en l'accés a l'ocupació per alguna situació personal.  
f) Persones majors de 45 anys amb baixa qualificació.  
g) Persones en desocupació de llarga duració.  
  
Article 5. Duració i contingut del programa  
1. Els projectes Et Formem s'estructuren en dues etapes, en les quals l'alumnat rebrà formació en alternança amb el treball i la pràctica professional. Les entitats que concórreguen podran fer-ho a les dues etapes o només a una d'elles, a aquest efecte es publicaran les corresponents convocatòries per a cada etapa.  
Des de l'inici de les actuacions a desenvolupar l'alumnat serà contractat per les entitats beneficiàries utilitzant exclusivament el contracte per a la formació i l'aprenentatge regulat en l'article 11.2 del text refós de la Llei de l'Estatut dels Treballadors, desenvolupat per Reial decret 1529/2012, de 8 de novembre i l'Ordre ESS/2518/2013, de 26 de desembre, per la qual es regulen els aspectes formatius de l'esmentat contracte. Els continguts a impartir en les diverses especialitats correspondran als dels certificats de professionalitat en alta, en la llista del web del SERVEF, la qual cosa implicarà el compliment de tots els requisits establits en el Reial decret 34/2008, l'Ordre ESS/1897/2013, i la resta de normativa d'aplicació.  
La duració d'ambdues etapes en conjunt no serà superior a dos anys, les convocatòries podran fixar la duració dels projectes dins dels esmentats límits.  
Els projectes estaran dirigits al desenvolupament d'accions de formació en alternança amb l'ocupació distribuïdes en un, dos o tres grups de 10 participants cada un, en especialitats distintes. Cada participant només podrà formar part d'un grup dels continguts en el projecte.  
  
2. Les convocatòries podran establir límits quant al nombre de projectes que han de presentar les entitats promotores.  
3. Tindran la consideració d'especialitats prioritàries aquelles destinades a cobrir les deficiències estructurals detectades en matèria de qualificació-inserció en el si dels acords per l'ocupació entre les indicades en la llista de certificats de professionalitat en alta publicat en la pàgina web del SERVEF, que inclouran, entre altres, les relacionades amb les competències indicades en la disposició transitòria segona de la Llei 30/2015.  
4. Les entitats sol·licitants hauran de respectar els límits següents en relació amb el nombre d'alumnat:  
a) El nombre d'alumnat treballador per projecte Et Formem serà mínim de 10 i màxim de 30.  
b) L'alumnat només podrà cursar un certificat/itinerari dels continguts en el projecte en cada una de les etapes.  
c) Les convocatòries podran establir límits quant al nombre màxim d'alumnat a concedir en un mateix àmbit territorial, i prendrà en consideració l'alumnat tant de l'entitat beneficiària com el de les seues entitats vinculades o dependents, per al conjunt de tots els projectes presentats.  
d) Així mateix, les convocatòries podran fixar els requisits acadèmics per a accedir a qualsevol de les especialitats, respectant els límits establits per la normativa d'aplicació, i també determinar l'obligatorietat d'impartició dels programes recollits en els apartats 7 i 8 d'aquest article, si escau.  
5. Primera etapa:  
Les respectives convocatòries fixaran la duració i l'horari, duració que estarà compresa entre tres mesos i un any.  
En aquesta primera etapa es desenvoluparan especialitats completes, adreçades a l'obtenció dels certificats de professionalitat de nivell 1, per al qual hauran de complir tots els requisits establits en el Reial decret 34/2008, de 18 de gener, pel qual es regulen els certificats de professionalitat (d'ara endavant RD 34/2008) i l'Ordre ESS/1897/2013, de 10 d'octubre, per la qual es desenvolupa el Reial decret 34/2008, de 18 de gener, pel qual es regulen els certificats de professionalitat i els reials decrets pels quals s'estableixen certificats de professionalitat dictats en la seua aplicació (d'ara endavant Ordre ESS/1897/2013).  
  
La duració dels contractes de treball subscrits amb l'alumnat/treballador no podrà excedir la data de finalització d'aquesta etapa de formació en alternança amb el treball o la pràctica professional adreçada a l'aprenentatge, la qualificació i l'adquisició d'experiència professional, a aquests efectes es dedicarà a formació per a l'ocupació un mínim del 25 % de la duració de l'etapa.  
6. Segona etapa:  
Les respectives convocatòries fixaran la duració i l'horari, que serà com a mínim d'un any.  
En aquesta segona etapa es desenvoluparan, així mateix, especialitats completes dirigides a l'obtenció dels certificats de professionalitat, per als quals hauran de complir tots els requisits establits en el Reial decret 34/2008, de 18 de gener, pel qual es regulen els certificats de professionalitat (d'ara endavant RD 34/2008) i l'Ordre ESS/1897/2013, de 10 d'octubre, per la qual es desenvolupa el Reial decret 34/2008, de 18 de gener, pel qual es regulen els certificats de professionalitat i els reials decrets pels quals s'estableixen certificats de professionalitat dictats en la seua aplicació que ho desenvolupa (d'ara endavant Ordre ESS/1897/2013).  
La duració dels contractes de treball subscrits amb l'alumnat/treballador no podrà excedir la data de finalització fixada en les respectives convocatòries, de formació en alternança amb el treball o la pràctica professional, dirigida a l'aprenentatge, la qualificació i adquisició d'experiència professional, als efectes dels quals es dedicarà a formació per a l'ocupació un mínim del 25 % de la duració de l'etapa fixada en la convocatòria.  
Les sol·licituds que es presenten per a la segona etapa hauran d'ajustar-se a una de les opcions següents:  
a) Projectes de continuïtat de primera etapa:  
Es consideraran projectes de continuïtat de primera etapa, quan els certificats sol·licitats corresponguen a la mateixa família i àrea professional que el certificat de nivell 1 que s'estiga desenvolupant basant-se en la primera etapa, als efectes de garantir la continuïtat dels projectes i completar la formació de l'alumnat participant. Es podran presentar sol·licituds que s'adeqüen a alguna de les possibilitats següents:  
- Un sol certificat de professionalitat de nivell 2.  
- Un certificat de nivell 2 més un altre de nivell 3, en aquest cas, constituirà causa justa de finalització del contracte sense indemnització que l'alumnat no supere el certificat de professionalitat de menor nivell, i pot ser substituït per nou alumnat que complisca els requisits d'accés al certificat de nivell superior, durant els primers 5 dies lectius d'impartició d'aquest.  
b) Projectes nous de segona etapa:  
Podran presentar sol·licituds de projectes nous de segona etapa qualsevol de les entitats previstes en l'article 2 d'aquesta ordre. No obstant això, les entitats que desenvolupen un projecte concedit basant-se en la primera etapa, per a poder presentar una sol·licitud de projecte nou de segona etapa, serà requisit necessari presentar també sol·licitud del projecte de continuïtat de primera etapa adequat al que preveu la lletra a d'aquest apartat.  
Els projectes nous de segona etapa hauran d'adequar-se a alguna de les possibilitats següents:  
- Un itinerari formatiu amb la impartició consecutiva d'un certificat de professionalitat d'un nivell i un altre del següent nivell de la mateixa família i àrea professional. En aquest cas, constituirà causa justa de finalització del contracte sense indemnització que l'alumnat no supere el certificat de professionalitat de menor nivell i, en aquest cas, podrà ser substituït per nou alumnat que complisca els requisits d'accés al certificat de nivell superior, durant els primers 5 dies lectius d'impartició d'aquest.  
- Un sol certificat de professionalitat de nivell 2 o bé un de nivell 3.  
  
7. Per a l'alumnat que no haja aconseguit els objectius de l'Educació Secundària Obligatòria, previstos en la normativa vigent en matèria d'educació, es podran organitzar:  
- Programes específics a fi de completar l'esmentada educació, amb l'objectiu de preparar l'alumnat per a la prova d'obtenció del títol de graduat en ESO convocada per la conselleria competent en matèria d'educació, i proporcionar-los una formació bàsica i professional que els permeta incorporar-se a la vida activa o prosseguir els estudis en els distints ensenyaments regulats en les normes educatives vigents, i també presentar-se a les proves que siguen autoritzades pel SERVEF, i que els capaciten per a accedir en el futur als certificats de professionalitat de nivell 2. Aquest alumnat només podrà participar en itineraris amb impartició d'un certificat de nivell 1 o, en el cas que la resolució de convocatòria establisca itineraris en què s'impartisca de manera consecutiva, un certificat de professionalitat de nivell 1 i 2 de la mateixa família professional.  
- Accions formatives corresponents a alguna de les especialitats següents, la superació de les quals els permetrà accedir als certificats de professionalitat de nivell 2:  
· FCOV26, competències clau nivell 2 per a certificats de professionalitat amb idiomes: comunicació en llengua castellana, competència matemàtica i comunicació en llengua estrangera (anglés), i també les de comunicació en valencià, quan estiguen regulades.  
· FCOV27, competències clau nivell 2 per a certificats de professionalitat sense idiomes: comunicació en llengua castellana i competència matemàtica, i també les de comunicació en valencià, quan estiguen regulades.  
8. Així mateix, per a l'alumnat que no haja aconseguit els estudis de cicle de Formació Professional de grau mitjà, batxiller o equivalent i estiga en possessió del títol de graduat en ESO o equivalent, es podran organitzar:  
- Programes específics amb l'objectiu de preparar l'alumnat per a la prova d'accés per a l'obtenció del títol de cicle de formació professional de grau mitjà convocada per la conselleria competent en matèria d'educació, sense perjudici de les convalidacions que siguen procedents, si escau, i proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en les normes educatives vigents. Aquest alumnat participarà preferentment en itineraris formatius on s'impartisca un certificat de professionalitat de nivell 2.  
- Accions formatives dirigides l'alumnat que no dispose del títol de Batxillerat, es podrà impartir alguna de les especialitats següents, la superació de les quals permetrà l'accés als certificats de professionalitat de nivell 3:  
· FCOV28, competències clau nivell 3 per a certificats de professionalitat amb idiomes: comunicació en llengua castellana, competència matemàtica i comunicació en llengua estrangera (anglés), i també les de comunicació en valencià, quan estiguen regulades.  
· FCOV29, competències clau nivell 3 per a certificats de professionalitat sense idiomes: comunicació en llengua castellana i competència matemàtica, i també les de comunicació en valencià, quan estiguen regulades.  
9. En la primera etapa s'impartirà la formació complementària de caràcter modular següent: inserció laboral, sensibilització mediambiental i en igualtat de gènere, codi FCOO03, de 10 hores de duració; bàsic de prevenció de riscos laborals, codi FCOS02, de 30 hores de duració.  
  
En la segona etapa s'impartirà, necessàriament, la formació complementària «Alfabetització informàtica: informàtica i internet», amb codi FCOI02, de 25 hores de duració, i també les previstes en el paràgraf anterior quan es tracte d'un projecte nou de segona etapa. A més, podran impartir-se altres mòduls complementaris, com ara idiomes o treball en equip.  
10. Als efectes de compliment del percentatge mínim de formació per a l'ocupació del 25 % de duració, de cada un dels certificats de professionalitat sol·licitats en la segona convocatòria, es computarà el període de formació de cada un d'ells, excloent-hi el mòdul de Practiques Professionals No Laborals (PPNL), també s'inclouran els períodes de formació esmentats en els apartats 7, 8, 9 d'aquest article inclosos en cada un d'ells, la duració dels quals haurà de ser igual o superior a l'esmentat percentatge. Els projectes que no s'adeqüen al que preveu aquest paràgraf seran denegats per incompliment de l'esmentat requisit.  
  
11. L'alumnat rebrà durant tot el procés formatiu orientació, assessorament i informació laboral i professional i també formació empresarial, per part de les entitats beneficiàries, d'acord amb el que preveu el projecte presentat.  
12. Transcorregut el termini de duració previst en la resolució de concessió, el projecte es considerarà finalitzat.  
  
Article 6. Instrucció i valoració de les sol·licituds  
1. Les sol·licituds es presentaran en la forma i el termini que establisca la corresponent convocatòria, en la qual, així mateix, s'especificarà la documentació acreditativa dels requisits per a obtindre la subvenció.  
El procediment de concessió de les ajudes es tramitarà en règim de concurrència competitiva, dins dels crèdits anuals destinats a aquestes i s'iniciarà d'ofici per mitjà de convocatòria publicada en la base de dades nacionals de subvencions, d'acord amb el procediment establit en l'article 20.8 de l'LGS i amb el contingut necessari que exigeix l'article 23.  
2. La instrucció del procediment correspondrà a les direccions territorials competents en matèria de formació per a l'ocupació, que podran demanar de les entitats sol·licitants l'aportació addicional de tota la documentació que necessite per a acreditar l'exacte compliment de les condicions exigides en aquesta convocatòria i assegurar que es disposa de les dades necessàries per a la correcta valoració dels projectes.  
En el cas que la sol·licitud no complisca els requisits exigits o la documentació aportada continga errors o siga insuficient d'acord amb el que disposa el paràgraf anterior, l'òrgan instructor requerirà l'entitat promotora sol·licitant perquè, en el termini de 10 dies hàbils, esmene la falta o aporte els documents preceptius, amb la indicació que, si no ho fa, es considerarà que desisteix de la seua petició.  
  
3. Finalitzada la fase d'instrucció, la direcció territorial emetrà un informe amb la llista de projectes que hagen acreditat la seua viabilitat tècnica i econòmica i també el compliment de la resta de les condicions exigides per a ser objecte de subvenció, amb indicació, d'acord amb les instruccions que a aquest efecte puga establir la Direcció General d'Ocupació i Formació, d'aquelles dades que, havent de comprovar-se en la fase d'instrucció, siguen necessàries per a l'adequada valoració dels projectes.  
4. Els projectes que superen la fase d'instrucció seran valorats per una comissió de valoració que analitzarà totes les sol·licituds que complisquen les condicions previstes, i es resoldrà per ordre de major a menor puntuació. Els projectes en què alguna de les especialitats no complisca els requisits establits podran valorar-se parcialment, a proposta de l'òrgan instructor, sempre que el projecte mantinga la seua coherència i continue sent viable tècnicament. En tot cas, es prendran en consideració les condicions que l'entitat tinga a la data de finalització del termini de presentació de sol·licituds establit en les corresponents convocatòries, que hauran de mantindre's com a mínim durant tot el període d'execució.  
5. Composició de la comissió de valoració:  
- Presidirà la comissió la persona titular de la subdirecció general competent en matèria de formació professional per a l'ocupació.  
- Les persones titulars de les direccions territorials competents en matèria de formació professional per a l'ocupació, o els titulars dels òrgans en els quals deleguen.  
- Exercirà les funcions de Secretaria de la comissió, amb veu però sense vot, una persona funcionària de la subdirecció general competent en matèria de formació professional per a l'ocupació, designada per la presidència de la comissió.  
El seu funcionament es regirà pel règim previst per als òrgans col·legiats en la legislació vigent en matèria de règim jurídic aplicable a les administracions públiques.  
6. Realitzades les valoracions s'emetrà una llista provisional de valoració on quedarà reflectida la puntuació obtinguda en cada ítem de valoració i la puntuació total provisional de cada una de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web del SERVEF a fi que les entitats puguen realitzar les al·legacions corresponents en el termini de 5 dies. Una vegada ateses les al·legacions, la comissió de valoració emetrà les corresponents actes motivades en les quals es concrete el resultat definitiu de la valoració amb indicació dels factors o criteris tinguts en compte en la valoració i la seua aplicació concreta en els seus corresponents annexos. Les llistes de valoració annexos a les actes seran publicades en la pàgina web del SERVEF i han d'incloure les puntuacions obtingudes en cada ítem de valoració i la puntuació final obtinguda per les sol·licituds que compleixen tots els requisits necessaris per a ser entitat beneficiària de les subvencions previstes en la corresponent convocatòria, sense que hi càpien al·legacions.  
  
7. A la vista de l'expedient i de l'informe de valoració, la corresponent direcció territorial formularà la proposta de resolució.  
8. En el cas que queden sol·licituds presentades a l'empara de la corresponent convocatòria, valorades positivament d'acord amb el procediment establit, i que no poden ser ateses per falta de disponibilitat pressupostària, aquestes es constituiran en llista de reserva degudament ordenada, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de més dotació pressupostària o renúncies a subvencions concedides, d'acord amb el que preveuen els articles d'aquesta ordre. En cap cas es tornarà a concedir a la mateixa entitat quan aquesta haja renunciat a una subvenció d'aquest programa.  
  
Article 7. Criteris de valoració  
Amb l'objecte d'optimitzar la formació de l'alumnat participant i garantir la continuïtat dels projectes de manera que no es trenque temporalment l'itinerari d'ocupació i formació programat, s'estableix un sistema de valoració comuna per a totes les entitats, sense perjudici que per a les entitats que presenten sol·licitud en ambdues etapes es mantindrà la valoració obtinguda en la primera etapa, a excepció del que preveu el criteri 4, que es desplega en un sistema de puntuació per als projectes presentats a la primera etapa i un altre per als presentats en la segona. En tot cas, la puntuació total màxima a atorgar en cada una de les etapes serà de 120 punts.  
Criteri 1. Valoració enquestes d'execució  
Baremació de l'Enquesta de formació d'oferta (EFO) i de l'Enquesta de formació d'oferta personal tècnic (EFOTEC).  
S'atorgarà un màxim de 7,5 punts per cada un dels apartats següents, tenint en compte les dades d'accions formatives subvencionades a l'entitat en convocatòries de programes mixtos d'ocupació i formació dels exercicis de 2014 i 2015 del SERVEF. Es puntuaran les entitats en funció de la mitjana aritmètica resultant dels valors obtinguts en les enquestes EFO, corresponents a les dades disponibles de les accions formatives desenvolupades per l'entitat en data finalització del termini de presentació de sol·licituds que establisquen les corresponents resolucions de convocatòria, segons la fórmula següent:  
  
a) Puntuació EFO x 1,875. En el cas que l'entitat no haja realitzat durant els mencionats exercicis cap acció formativa o no es dispose de les dades EFO se li atorgarà una puntuació de 6,05 punts, corresponent a la mitjana aritmètica obtinguda per les entitats en l'exercici 2015.  
  
b) Puntuació EFOTEC x 1,875. En el cas que l'entitat no haja realitzat durant els mencionats exercicis cap acció formativa o no es dispose de les dades EFOTEC se li atorgarà una puntuació de 6,4 punts, corresponent a la mitjana aritmètica obtinguda per les entitats en l'exercici 2015.  
La puntuació absoluta del criteri 1 serà la suma de les puntuacions obtingudes en les enquestes EFO i EFOTEC.  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
  
  
Criteri 2. Desocupació  
Es valorarà, segons l'escala següent, la diferència percentual entre la taxa de desocupació de la comarca en què es desenvolupe el projecte respecte de la mitjana de la Comunitat Valenciana. S'utilitzaran les dades relatives a l'últim trimestre publicades en el portal estadístic de la Generalitat Valenciana, amb la data de finalització del termini de presentació de sol·licituds que establisquen les corresponents resolucions de convocatòria, «Indicadors del mercat de treball en l'àmbit subprovincial».  
  
Diferència percentual (% comarca ? % CV) Punts  
4 % o major 10  
De 3 % a 3,99 % 9  
De 2 % a 2,99 % 8  
D'1 % a 1,99 % 7  
De 0,01 % a 0,99 % 6  
De 0 % a -0,99 % 5  
De -1 % a -1,99 % 4  
De -2 % a -2,99 % 3  
De -3 % a -3,99 % 2  
De -4 % a -4,99 % 1  
- 5 % o menor 0  
  
  
  
Criteri 3. Adequació formació i ocupació  
Adequació entre les especialitats proposades i les ocupacions més contractades en el mercat laboral de la província on es desenvoluparà el projecte: entre 0 i 5 punts.  
Aquesta valoració s'efectuarà segons l'adequació de la família professional de les especialitats proposades per a cada grup amb la família professional de les 20 ocupacions més contractades en l'àmbit provincial segons les últimes estadístiques publicades en la pàgina web del SERVEF, amb la data de finalització del termini de presentació de sol·licituds que establisquen les corresponents resolucions de convocatòria d'acord amb l'escala següent:  
  
De la posició A la posició Punts  
1a 3a 5  
4a 8a 4  
9a 12a 3  
13a 16a 2  
17a 20a 1  
  
  
En cas que dues o més de les 20 ocupacions més contractades en l'àmbit provincial pertanguen a la mateixa família professional es tindrà en compte per a aquesta valoració la posició de l'ocupació a què li corresponga major puntuació.  
La puntuació del criteri serà proporcional a la puntuació obtinguda en cada un dels grups que conformen el projecte.  
  
Criteri 4. Itineraris formatius  
4.1. Valoració per a la primera etapa:  
Es valorarà que l'entitat estiga acreditada per a impartició consecutiva d'un certificat de professionalitat de la mateixa família i àrea professional de cada un dels grups que sol·licite, d'acord amb l'escala següent:  
  
Tipus Entitat acreditada en itineraris formatius Punts  
1 Presenta acreditació de dos certificats de professionalitat (nivell 2 + nivell 3) de la mateixa família i àrea professional que el de nivell 1 sol·licitat. 40  
2 Presenta acreditació d'un certificat de professionalitat de nivell 2 de la mateixa família i àrea professional que el de nivell 1 sol·licitat 30  
  
  
La puntuació anterior serà proporcional al nombre de grups en cada tipus d'itinerari formatiu, i la puntuació màxima a aconseguir en aquest apartat serà de 40 punts.  
  
4.2. Valoració per a la segona etapa:  
Es valorarà que el pla formatiu preveja la realització d'itineraris formatius per a la impartició consecutiva de dos certificats de professionalitat de la mateixa família i àrea professional i diferent nivell de qualificació de cada un dels grups que sol·licite, d'acord amb l'escala següent:  
  
Tipus Itinerari formatiu Punts  
1 El pla inclou dos certificats de professionalitat dels nivells 2 i 3 de la mateixa família i àrea professional que el certificat del nivell 1 desenvolupat o que es desenvolupa durant la primera etapa. 40  
2 El pla inclou un certificat de professionalitat de nivell 2 de la mateixa família i àrea professional que el certificat del nivell 1 desenvolupat o que es desenvolupa durant la primera etapa. 35  
3 El pla inclou dos certificats de professionalitat (nivell 1 + nivell 2) de la mateixa família i àrea professional i diferent nivell de qualificació. 10  
4 El pla inclou dos certificats de professionalitat (nivell 2 + nivell 3) de la mateixa família i àrea professional i diferent nivell de qualificació. 7  
5 El pla inclou un certificat de professionalitat de nivell 2 o de nivell 3. 3  
  
  
La puntuació anterior serà proporcional al nombre de grups en cada tipus d'itinerari formatiu, i la puntuació màxima a aconseguir en aquest apartat serà de 40 punts.  
Criteri 5. Barris d'acció preferent  
Es puntuaran amb 10 punts els projectes l'objecte d'actuació dels quals es desenvolupe en algun dels barris d'acció preferent inclosos en el Decret 157/1988, d'11 d'octubre, del Consell de la Generalitat Valenciana, pel qual s'estableix el Pla Conjunt d'Actuació en Barris d'Acció Preferent.  
  
Criteri 6. Certificats de qualitat i de seguretat  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
- Per estar en possessió d'un certificat de qualitat en vigor, FUJ8612 o EFQM (certificat d'excel·lència europea 200 + o superior), l'abast del qual incloga l'activitat en matèria de formació professional per a l'ocupació: 4 punts.  
- Per estar en possessió d'un certificat en vigor SGSI de seguretat de la informació (ISO 27110): 1 punt.  
Els punts assignats per cada certificat de qualitat seran acumulatius fins al màxim de 5 punts.  
  
Criteri 7. Inclusió social  
Es valorarà, segons l'escala següent, la diferència percentual entre la taxa de població en risc de pobresa i/o exclusió social en la comarca en què es desenvolupe el projecte respecte de la mitjana de la Comunitat Valenciana. S'utilitzaran les dades relatives a l'últim exercici publicades en el banc de dades territorial del portal estadístic de la Generalitat Valenciana, amb data de publicació de la corresponent convocatòria; apartat: indicadors de pobresa i condicions de vida en l'àmbit subregional; subapartat: risc de pobresa i/o exclusió social (Estratègia Europa 2020). Indicador AROPE.  
  
Diferència percentual (% comarca ? % CV) Punts  
4 % o major 25  
De 3 % a 3,99 % 20  
De 2 % a 2,99 % 15  
D'1 % a 1,99 % 13  
De 0,01 % a 0,99 % 11  
De 0 % a -0,99 % 9  
De -1 % a -1,99 % 7  
De -2 % a -2,99 % 5  
De -3 % a -3,99 % 3  
De -4 % a -4,99 % 1  
- 5 % o menor 0  
  
  
Criteri 8. Igualtat entre dones i homes  
En aquest apartat es valoraran les accions positives que garantisquen i promoguen la igualtat efectiva d'oportunitats entre dones i homes fins a un màxim de 10 punts, d'acord amb la distribució que s'exposa a continuació; en cas contrari, es puntuarà amb 0 punts:  
- En l'escriptura fundacional o en els estatuts de l'entitat figura com a objectiu d'aquesta treballar a favor de la igualtat d'homes i dones o, en el cas que l'entitat no dispose d'escriptura fundacional o estatuts, ha aportat declaració responsable a aquest efecte. Les entitats subjectes al règim de funció pública en matèria de personal compleixen aquest requisit per prescripció legal (1 punt).  
- L'entitat acredita disposar d'un pla d'igualtat subscrit per les organitzacions sindicals (9 punts).  
Valoració final del procés d'avaluació  
Les sol·licituds obtindran una valoració final d'acord amb el quadre resum següent:  
  
Criteris de valoració Puntuació màxima  
Criteri 1. EFO i EFOTEC 15  
Criteri 2. Desocupació. 10  
Criteri 3. Adequació formació i ocupació 5  
Criteri 4. Itineraris formatius 40  
Criteri 5. Barris d'acció preferent 10  
Criteri 6. Normes de qualitat 5  
Criteri 7. Inclusió social 25  
Criteri 8. Igualtat entre dones i homes 10  
Valoració total màxima 120  
  
  
El valor absolut de la puntuació final determinarà l'ordre de prioritat d'aprovació de les accions.  
En cas d'empat entre dos o més projectes, es resoldrà a favor del projecte que haja obtingut major puntuació en els criteris 7, 8, 5, 1, 2, 3, 4 i 6, per aquest ordre i, si encara així, persisteix l'empat, caldrà ajustar-se al número d'ordre de l'expedient.  
  
Article 8. Resolució  
1. Vista la proposta de l'òrgan instructor, la persona titular de la direcció general competent en matèria de formació professional per a l'ocupació dictarà la resolució procedent per delegació del director general del SERVEF.  
2. El termini per a resoldre i notificar les resolucions no podrà excedir 6 mesos comptadors a partir de la publicació de la respectiva convocatòria.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, sense perjudici que subsistisca l'obligació legal de resoldre.  
4. Les resolucions de concessió han de ser motivades i determinaran, a més de l'objecte, les condicions i la finalitat de la subvenció concedida, la duració dels projectes i la quantia concedida.  
5. La resolució de concessió adjuntarà la designació, per la Direcció del Servei Territorial de Formació per a l'Ocupació, del personal tècnic d'enllaç que actuarà com a interlocutor entre l'entitat i el SERVEF.  
  
6. El SERVEF assabentarà el Consell Valencià de Formació Professional de la llista de les entitats sol·licitants a què s'ha concedit la subvenció amb indicació de la quantia concedida i la finalitat de la subvenció.  
7. D'acord amb el que disposa la disposició transitòria primera de la Llei 30/2015, les entitats beneficiàries no podran subcontractar amb tercers l'execució de l'activitat formativa que els siga adjudicada, i no es considerarà subcontractació, a aquests efectes, la contractació del personal docent.  
8. Una vegada dictada la resolució de concessió, l'entitat beneficiària podrà sol·licitar la modificació d'aquesta. Aquesta modificació haurà de fonamentar-se en circumstàncies sobrevingudes durant el termini d'execució de l'activitat subvencionada que impedisquen l'execució del projecte sota les condicions inicialment establides i formalitzar-se amb caràcter immediat al seu succés i, en tot cas, abans de la finalització de l'esmentat termini d'execució.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danyen drets de tercers i sempre que no comporte minoració de la valoració tècnica obtinguda en la sol·licitud de subvenció.  
L'òrgan concedent haurà de dictar una resolució que accepte o denegue la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut aquest termini sense haver-se notificat resolució expressa, la sol·licitud es podrà considerar desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
Article 9. Quantia de la subvenció i costos elegibles  
1. Les subvencions per als projectes Et Formem es calcularan per a cobrir les diferents despeses i arribaran als conceptes següents, respectant, si és el cas, les condicions de l'Ordre ESS/1924/2016, de 13 de desembre, per la qual es determinen les despeses subvencionables pel Fons Social Europeu durant el període de programació 2014-2020:  
El mòdul A inclou tots els costos salarials del personal directiu, docent i auxiliar administratiu que hagen sigut seleccionats i contractats per a Et Formem, incloent-hi els originats per les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i Formació Professional. No se subvencionaran, en cap cas, les indemnitzacions per defunció i les corresponents a trasllats, suspensions, acomiadaments, cessaments o finalitzacions de contracte. Per al càlcul d'aquest mòdul es considera una ràtio d'una persona docent a jornada completa per cada huit participants. L'entitat beneficiària aportarà, d'acord amb les instruccions que li seran notificades abans de l'inici de l'acció formativa, el control d'assistència amb els horaris.  
El mòdul B compensarà les despeses en mitjans didàctics no inventariables, material escolar, amortització d'equips i lloguer de maquinària i equips, sempre que siguen inequívocament identificables amb l'activitat subvencionada i el nexe dels quals amb aquesta activitat es puga demostrar de manera indubtable.  
El mòdul C inclou els costos salarials derivats dels contractes per a la formació i l'aprenentatge que se subscriguen amb l'alumnat/treballador, i se subvencionarà l'import equivalent al 100 % del salari mínim interprofessional anualment establit (el corresponent a l'any de concessió de la subvenció). Així mateix, se subvencionaran la totalitat de les quotes a càrrec de l'ocupador corresponents a la Seguretat Social, Fons de Garantia Salarial i Formació Professional establides per als esmentats contractes en la seua normativa específica.  
2. Els possibles increments que es poden produir en els referits costos salarials seran de càrrec de l'entitat beneficiària.  
3. L'import total de la subvenció calculada d'acord amb els criteris anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
De conformitat amb el que preveu l'article 19.2 de l'LGS, aquesta subvenció és incompatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
4. Als efectes de determinar la quantia de la subvenció s'estableixen els mòduls següents:  
Mòdul A: costos salarials del personal directiu, docent i auxiliar administratiu: 3,68 - per cada participant i hora.  
Mòdul B: costos de formació: 1,03 - per cada participant i hora.  
  
Mòdul C: salaris de l'alumnat: el 100 % del salari mínim interprofessional anualment establit, en concepte de salaris de l'alumnat/treballador.  
  
Aquests mòduls s'actualitzaran anualment en les respectives convocatòries d'acord amb el que preveu l'Ordre ESS/1271/2013, de 24 de juny, per la qual es modifiquen l'Ordre del Ministeri de Treball i Assumptes Socials, de 14 de novembre de 2001, per la qual es regulen el programa d'escoles taller i cases d'oficis i les unitats de promoció i desenvolupament i s'estableixen les bases reguladores de la concessió de subvencions públiques a aquests programes i l'Ordre del Ministeri de Treball i Assumptes Socials, de 14 de novembre de 2001, per la qual es desenvolupa el Reial decret 282/1999, de 22 de febrer, pel qual s'estableix el programa de tallers d'ocupació, i s'estableixen les bases reguladores de la concessió de subvencions públiques a aquest programa.  
  
5. Després que els òrgans competents emeten informe i validen els documents corresponents, les convocatòries podran determinar la forma que podran revestir les subvencions i l'assistència reembossable, entre qualsevol de les formes previstes en l'article 67.1) del Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell, i també l'article 14 del Reglament núm. 1304/2013 del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) núm. 1081/2006 del Consell.  
  
Article 10. Grup de treball mixt per a la selecció de participants  
1. La selecció del personal de direcció, docent i auxiliar administratiu participant en els projectes Et Formem serà efectuada per un grup de treball mixt que es constituirà per a aquest fi amb la participació de representants de l'entitat promotora i del SERVEF. En el cas de selecció de l'alumnat/treballador s'inclourà, a més dels anteriors representants, el personal tècnic responsable dels serveis socials municipals. Aquest grup de treball serà presidit per la persona titular del servei territorial competent en matèria de formació per a l'ocupació o la persona en qui delegue, que tindrà vot de qualitat per al cas d'empat. En la composició del grup de treball mixt, es procurarà l'adequació als principis de composició i presència equilibrada entre dones i homes establits per la Llei orgànica 3/2007, de 22 de març, per a la igualtat efectiva de dones i homes.  
2. El grup de treball mixt podrà establir o completar les seues pròpies normes de funcionament, d'acord amb el que disposa la legislació vigent en matèria de règim jurídic del sector públic. Així, establirà els criteris per a la realització de la selecció, d'acord amb el que estableix aquesta ordre i les instruccions que la desenvolupen, i procurarà la major adaptació de les persones seleccionades a les corresponents especialitats, considerant, si escau, la seua formació prèvia i les particulars circumstàncies de dificultat d'aquestes, i estendrà acta per duplicat de la seua constitució i de la determinació dels criteris de selecció que es faran públics per a coneixement de totes les persones interessades.  
  
3. Les incidències i les reclamacions que es pogueren suscitar, derivades dels processos de selecció, seran resoltes pel grup de treball mixt, sense que càpia ulterior recurs en via administrativa.  
4. Finalitzat el procés de selecció, el grup de treball mixt prepararà la llista de persones seleccionades, personal directiu, docent i reserves, si escau, alçarà acta per duplicat de les actuacions realitzades i traslladarà un exemplar a l'entitat promotora, per al seu compliment, i un altre a la direcció territorial competent en matèria de formació professional per a l'ocupació.  
  
Article 11. Selecció de personal directiu, docent i auxiliar administratiu  
1. Per a la selecció del personal directiu i docent dels projectes Et Formem, el grup de treball mixt establirà el procediment de selecció que s'ha de seguir, incloent-hi els criteris de baremació dels mèrits, i s'utilitzarà preferentment l'oferta d'ocupació que tindrà en compte les bases elaborades pel grup de treball esmentat, i tramitada pel centre SERVEF que corresponga, convocatòria pública o ambdues. Les convocatòries podran determinar l'obligatorietat que el procés de selecció de personal docent es realitze a través de les borses d'experts existents, si escau.  
  
Els criteris de baremació s'han d'ajustar als criteris d'igualtat, mèrit i capacitat, amb constància en tot cas dels criteris i regles utilitzades en la selecció als efectes de garantir possibles reclamacions dels interessats.  
Tot això, sense perjuí de l'aplicació del que preveu el Reial decret 34/2008 i l'Ordre ESS/1897/2013:  
a) La persona responsable de la direcció del projecte haurà de tindre, almenys, titulació universitària (es podrà exigir una titulació determinada en els llocs que ho requerisquen).  
b) El personal docent haurà tindre la titulació prevista en el reial decret que regule el corresponent certificat de professionalitat.  
  
c) Per al personal docent de suport s'exigirà, com a mínim, alguna de les titulacions següents:   
- Títol de Mestre o Mestra d'Educació Primària o equivalent.  
- Persona amb titulació universitària que es trobe en possessió del Títol de Màster que habilita per a l'exercici de les professions de professora/professor d'Educació Secundària Obligatòria, Batxillerat, Formació Professional i ensenyament d'idioma, o equivalent, o amb un mínim de 300 hores de formació metodològica.  
- Títol de Tècnic Superior de Formació Professional o equivalent i estar en possessió del Certificat Oficial de Formació Pedagògica i Didàctica equivalent expedit per la conselleria competent en matèria d'educació, segons el que preveu l'Ordre 4/2016, d'1 de març, o amb un mínim de 300 hores de formació metodològica.  
Per al personal auxiliar administratiu, s'exigirà com a requisit mínim FP I/cicle de grau mitjà o certificat de professionalitat en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SEPE, de l'Àrea Professional d'Administració i Gestió, pertanyent a la família professional de la mateixa denominació, o grau en Educació Secundària o Graduat Escolar amb experiència en auxiliar administratiu, almenys, de 12 mesos.  
2. Siga quin siga el sistema de selecció utilitzat, s'han de seguir els criteris i procediments establits pel SERVEF per a la cobertura d'ofertes d'ocupació, per la qual cosa no serà aplicable la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En aquest últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no serà necessària oferta d'ocupació pública prèvia.  
3. En el cas d'entitats que presenten sol·licitud en ambdues etapes i obtinguen resolució favorable en les dues, en la segona no serà necessari iniciar un nou procediment de selecció de personal, sempre que el personal participant en la primera complisca els requisits necessaris per a continuar exercint les seues funcions en la segona. En qualsevol altre cas, si com resultat del procediment de selecció inicial existeix llista de reserva, es cridaran els candidats que complisquen els requisits per a participar en la segona etapa, per ordre de llista.  
  
Article 12. Selecció de l'alumnat/treballador  
1. La selecció de l'alumnat/treballador serà precedida, si escau, de tramitació d'oferta de serveis formatius pel corresponent centre SERVEF. S'haurà d'acreditar que la selecció de l'alumnat es concreta en persones amb dificultats d'inserció laboral o pertanyents als col·lectius vulnerables relacionats en l'article 4.2 d'aquesta ordre. Les convocatòries establiran els mitjans d'acreditació d'aquests punts.  
  
A aquests efectes, atés que són dignes de protecció tots els col·lectius arreplegats en l'esmentat apartat, s'atorgarà un valor d'1 punt per cada un dels 7 col·lectius en què es puga enquadrar aquesta persona i, per tant, tindran preferència aquelles persones que es puguen enquadrar en el nombre més gran de col·lectius.  
2. Quan les especialitats previstes en el projecte exigisquen una formació específica prèvia de caràcter general o en alguna matèria específica, serà necessari que l'acrediten.  
L'alumnat haurà de complir els requisits i els criteris d'accés establits en el Reial decret 34/2008 i l'Ordre ESS/1897/2013.  
3. L'alumnat/treballador seleccionat haurà de mantindre els requisits de selecció a la data de la seua incorporació.  
4. En el cas d'entitats que presenten sol·licitud en ambdues etapes i obtinguen resolució favorable en les dues, l'alumnat seleccionat participant en la primera continuarà en la segona, sempre que tinga els requisits per a accedir a la formació a impartir.  
  
Article 13. Inici dels projectes  
1. Els projectes hauran d'iniciar-se en el termini establit en la corresponent convocatòria i, en tot cas, dins de l'exercici corresponent al pressupost que la finance i finalitzar d'acord amb la duració establida en l'article 5 d'aquesta ordre.  
2. Abans de l'inici de cada una de les etapes, l'entitat beneficiària haurà de comunicar de forma fefaent al personal tècnic de formació la data d'inici, amb indicació de l'horari, lloc d'impartició, nombre de participants que comencen, la llista nominal del personal docent i tutelar amb l'acreditació de la titulació exigida en el programa formatiu que es va incloure en el projecte.  
3. Des de l'inici de l'activitat, l'entitat promotora posarà en pràctica el pla de prevenció de riscos laborals, a fi d'eliminar o reduir els riscos per a la seguretat i la salut de totes les persones treballadores. Per a això, es programarà com la primera activitat del projecte donar ple coneixement a tot el personal participant dels riscos laborals que comporta l'execució d'aquest i del pla de prevenció elaborat.  
4. En el termini de 15 dies des de la data d'inici de cada una de les etapes s'ha de presentar en la direcció territorial corresponent la documentació següent:  
- Certificats acreditatius i/o declaració responsable del compliment de les obligacions a què fa referència l'article tercer, apartats j i k d'aquesta ordre, en el cas que no estiguen en vigor les ja aportades.  
  
- Memòria justificativa del compliment de la normativa vigent d'acord amb el que preveu la Llei de prevenció de riscos laborals i l'Estatut dels Treballadors. A aquest efecte, l'entitat beneficiària haurà d'elaborar una avaluació dels llocs de treball que ocuparà l'alumnat/treballador en els contractes formatius.  
- En el cas que els projectes a realitzar impliquen especialitats per a les quals haja sigut necessari projecte bàsic d'obres o projecte tècnic complet, l'entitat beneficiària haurà de presentar també un certificat acreditatiu que les obres són dirigides pel personal competent en cada cas.  
- Els documents que s'indiquen en les resolucions aprovatòries corresponents, si escau.  
- La planificació didàctica, la programació didàctica de cada mòdul formatiu i la planificació de l'avaluació de l'aprenentatge indicada en el punt 2 de l'article 17 de l'Ordre ESS/1897/2013, de 10 d'octubre, segons model normalitzat.  
- Model normalitzat de declaració de la persona interessada, firmat per la persona participant, una vegada emplenat el formulari informatitzat amb les dades del participant, a l'efecte de recollida d'indicadors d'execució.  
  
Article 14. Control, assistència i supervisió  
1. El seguiment i supervisió dels projectes estarà a càrrec, al llarg de tota l'acció formativa, del personal tècnic d'enllaç del SERVEF. L'entitat beneficiària facilitarà el seguiment i el control del desenvolupament dels projectes d'acord amb les instruccions que li seran notificades amb anterioritat a l'inici del curs i comunicarà les incidències que es produïsquen en el desenvolupament de l'actuació subvencionada.  
  
L'entitat beneficiària aportarà d'acord amb les instruccions que li seran notificades abans de l'inici de l'acció formativa, els controls d'assistència firmats pels participants i pels responsables del projecte, amb els horaris del personal docent, persones participants i, en el cas que formen part del projecte, de la direcció i del personal auxiliar administratiu, i també la documentació d'avaluació de l'aprenentatge.  
  
2. Qualsevol modificació sobrevinguda en les condicions d'execució, com ara canvis de calendaris, horaris, professorat, etc. d'escàs nivell o abast i sense la consideració d'irregularitat descrita en el punt següent, haurà de ser autoritzada, amb la sol·licitud prèvia de l'entitat, i amb l'informe previ de la persona designada tècnic d'enllaç, per la persona titular del servei territorial corresponent competent en matèria de formació professional per a l'ocupació.  
3. Amb un informe previ de la persona titular del servei territorial corresponent, la direcció general competent en matèria de formació per a l'ocupació o la subdirecció general competent en aquesta matèria, indistintament, suspendrà provisionalment el desenvolupament de l'acció subvencionada quan:  
- No estiga en funcionament.  
- El personal tècnic docent o l'alumnat no estiguen presents en el desenvolupament de l'actuació.  
- El personal docent no responga al perfil assenyalat en cada un dels respectius programes formatius, o que haguera sigut objecte de valoració.  
- L'alumnat estiga sent dedicat a funcions diferents de les previstes en el projecte.  
- El material de consum o els equips/dotacions no es corresponguen amb els descrits en el projecte.  
- Qualsevol altra causa greu que afecte el normal desenvolupament de l'acció subvencionada.  
  
En cas de suspensió definitiva, s'instrumentaran els mecanismes necessaris per a minimitzar les conseqüències negatives per a l'alumnat, a aquest efecte es facilitarà la continuïtat de la part formativa pendent d'impartició inclusivament en els centres propis del SERVEF.  
Article 15. Avaluació de la qualitat de la docència  
Durant el desenvolupament del projecte es demanarà l'opinió de l'alumnat sobre la docència que rep. L'entitat beneficiària facilitarà l'accés i realització de les proves oportunes per part del personal tècnic d'enllaç i serà informada del contingut i resultat d'aquestes.  
  
  
Article 16. Memòria de finalització del projecte i certificat de la formació  
1. L'entitat beneficiària de la subvenció haurà d'aportar una memòria en el termini de 10 dies hàbils des de la finalització de cada una de les etapes davant de la direcció territorial corresponent, que inclourà un informe del progrés de l'alumnat que ha seguit el programa i una valoració general i propostes per a la seua millora. Cal adjuntar el justificant d'haver sol·licitat telemàticament el certificat individualitzat d'aprofitament, si escau.  
2. La formació adquirida per l'alumnat serà objecte d'acreditació, per mitjà de certificat d'aprofitament, per part del SERVEF, amb detall d'hores, àrees o mòduls superats amb avaluació positiva.  
  
3. Amb la sol·licitud prèvia de la persona interessada s'emetrà el certificat de professionalitat o acreditació parcial acumulable que corresponga.  
4. Una vegada finalitzada cada una de les etapes i dins de les quatre setmanes següents a la finalització, l'entitat beneficiària haurà de presentar, degudament emplenat, el formulari informatitzat d'indicadors de resultats immediats, que serà facilitat pel SERVEF.  
  
5. Transcorreguts 6 mesos des de la finalització de cada una de les etapes, l'entitat beneficiària presentarà el formulari informatitzat d'indicadors de resultats a llarg termini degudament emplenat, que serà facilitat pel SERVEF.  
6. Finalitzada la segona etapa, les entitats beneficiàries presentaran una memòria de les actuacions d'assistència tècnica a l'alumnat participant tant per a la recerca d'ocupació per compte d'altri com per a l'establiment per compte propi, de forma individual o en projectes d'economia social, desenvolupades durant un període com a mínim de 6 mesos des de la finalització d'aquest. En els projectes en què es desenvolupe només la primera etapa, el període de 6 mesos per a prestar l'assistència a l'alumnat i presentar la memòria es computarà des de la finalització d'aquesta.  
  
Article 17. Bestreta, justificació i pagament de la subvenció  
1. Dins del termini establit en les respectives convocatòries, es podrà sol·licitar una bestreta de la quantia legalment permesa de la subvenció atorgada després de la presentació del corresponent aval bancari, llevat que l'entitat beneficiària estiga exempta d'aquesta obligació.  
2. Rebuda la sol·licitud de bestreta, la Direcció General del SERVEF, o l'òrgan en què delegue, podrà transferir als ens promotors el màxim legal previst en la normativa d'aplicació, de l'import de la subvenció corresponent. Amb aquest fi, les entitats beneficiàries hauran de disposar d'un compte bancari específic al qual el SERVEF transferirà l'import total o parcial, segons siga procedent, de la subvenció concedida. El compte aportat en el document de manteniment de tercers presentat amb la sol·licitud, servirà a l'esmentat objecte.  
Quan corresponga, l'aval bancari es presentarà per un import igual a la quantitat a anticipar. L'entitat beneficiària haurà de depositar la garantia en la corresponent direcció territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, haurà de ser presentada per l'entitat beneficiària en la corresponent direcció territorial competent en matèria de formació professional per a l'ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
- Una vegada comprovada de conformitat l'adequada justificació de la bestreta.  
- Quan s'hagueren reintegrat les quantitats anticipades.  
3. El pla de control que s'aplicarà, d'acord amb el que preveu l'article 165.2.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a l'efecte de comprovació de la correcta realització de l'activitat, s'instrumenta en un procediment per a l'avaluació, seguiment i control de la qualitat de la formació, pel qual el personal tècnic d'enllaç ha de vetlar pel correcte desenvolupament del projecte i ha de proposar, si escau, les mesures oportunes tendents a garantir el compliment dels objectius del projecte. Per a això, s'ha de realitzar un mínim de 3 visites a cada un dels projectes desenvolupats basant-se en aquesta ordre, i estendre acta del resultat de la visita en el model normalitzat que es facilitarà per a aquest motiu.  
  
4. Dins del mes següent a la finalització de les actuacions corresponents a cada una de les etapes, es remetran els justificants dels pagaments efectuats amb especificació de l'import corresponent a cada una de les partides subvencionades, i s'utilitzarà per a això el programa informàtic e-SIDEC, o aquell que per a anàloga finalitat li facilite el SERVEF:  
a) Despeses de personal: s'haurà de presentar el contracte, del qual es derive clarament l'objecte d'aquest i adjuntar:  
- Les nòmines del període imputat amb el justificant de recepció del personal.  
- TC1 i TC2 o document que els substituïsca, corresponents amb detall de les despeses de Seguretat Social, la base de cotització, epígraf, tipus de contracte, tipus de cotització i quota resultant.  
- Model 111 (retencions i ingressos a compte de l'Impost sobre la Renda de les Persones Físiques) del període (mensual o trimestral) justificatiu de l'ingrés de la retenció practicada.  
- Model 190 (resum anual de retencions i ingressos a compte); aquest model 190 s'ha d'aportar en el termini d'1 mes des de la seua presentació.  
- Escrit explicatiu en què es faça constar el nombre d'hores imputades pel personal formador i el cost d'aquestes.  
El cost imputable mensualment a cada acció correspondrà als conceptes següents:  
- Cost nòmina: cost salarial + prorrata pagues extres.  
- Cost Seguretat Social: quota Seguretat Social empresa.  
El cost imputable mensualment a cada acció es realitzarà per mitjà de les fórmules següents:  
  
(Cost salarial + prorrata pagues extres) × nombre d'hores/mes imputades a l'acció  
Nombre d'hores/mes segons el contracte o el conveni  
  
  
  
Cost Seguretat Social empresa × nombre d'hores/mes imputades a l'acció  
nombre d'hores/mes segons el contracte o el conveni  
  
  
Es considera cost salarial, el salari base i els complements salarials que estan fixats en el conveni col·lectiu d'aplicació en l'entitat beneficiària, vigent durant el període d'execució de l'acció subvencionada, o en el contracte de treball. S'haurà d'aportar la referència al diari oficial on s'haguera publicat l'esmentat conveni col·lectiu, i també l'última actualització salarial, quan siga procedent.  
b) Costos de formació: la seua justificació s'efectuarà per mitjà de la presentació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa.  
c) Salaris de l'alumnat/treballador: caldrà ajustar-se al que estableix l'apartat a quant a la seua justificació i condicions.  
d) Tots els costos de personal s'han d'acreditar amb els comunicats horaris firmats per aquest i pel responsable de l'entitat. Tot això sense perjudici de l'obligació d'utilitzar l'aplicació informàtica que, si escau, es facilite per a la mateixa finalitat.  
e) En relació amb els apartats a, b i c, als efectes d'acreditació del pagament, s'haurà de presentar el pertinent comprovant de transferència o assentament bancari i, quan siga procedent, el justificant de recepció firmat per la persona treballadora.  
Per a calcular els costos de personal es tindrà en compte només el temps efectiu dedicat al projecte, incloent-hi les vacances, els dies de lliure disposició o el temps d'assistència a cursos de formació relacionats amb el lloc de treball, sempre que el seu exercici tinga connexió amb l'esmentat projecte.  
En el cas de dedicació parcial a les activitats subvencionades, les vacances i els dies de lliure disposició s'hauran d'imputar a prorrata entre el temps total treballat i el temps dedicat als projectes objecte de finançament per l'FSE.  
A aquests efectes, no s'han de computar les situacions amb dret a retribució en què no es presta servei efectiu com ara les absències o les incapacitats temporals, ni les situacions recollides en l'article 37.3 del text refós de la Llei de l'Estatut dels Treballadors, aprovat pel Reial decret legislatiu 2/2015, de 23 d'octubre. En aquests casos, de l'import de les despeses de personal reembossables haurà d'excloure's també la part proporcional de les cotitzacions a la Seguretat Social que siguen procedents.  
f) Quan les entitats bancàries realitzen, a petició de l'entitat beneficiària, el pagament per mitjà de trameses, s'ha d'indicar l'import, concepte, dades del proveïdor (nom, cognoms i NIF) i compte de pagament.  
g) En el cas de les mancomunitats i altres agrupacions d'entitats amb personalitat jurídica pròpia que tinguen explícitament entre els seus principals fins constitutius el foment de l'ocupació, s'acceptaran els justificants dels membres associats que s'hagueren compromés a efectuar la totalitat o part de les activitats subvencionades en nom i per compte de l'entitat beneficiària, d'acord amb el que preveu l'article 11.2 de l'LGS.  
5. S'han d'indicar els criteris de repartiment justos, equitatius i verificables dels costos incorporats a la relació de despeses, abans esmentada, que haurà de contindre suficient nivell de detall perquè els corresponents justificants puguen ser considerats com a vàlids, d'acord amb la normativa comunitària aplicable.  
6. S'hauran d'aportar, si escau, els tres pressupostos que, en aplicació de l'article 31.3 de l'LGS, haja d'haver sol·licitat l'entitat beneficiària.  
7. S'haurà d'aportar la identificació del subcompte d'ingressos on es comptabilitza la subvenció concedida. Llista de subcomptes de despeses utilitzats per a la gestió de la subvenció.  
En el cas d'entitats subjectes a comptabilitat pública, s'ha d'aportar la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
8. En tot cas, la justificació de les despeses subvencionades i l'aportació econòmica de l'entitat, si escau, s'efectuarà d'acord amb el que preveu l'article 30 de l'LGS, i d'acord amb les indicacions que el SERVEF puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'aquesta. L'entitat beneficiària haurà d'aportar un informe econòmic fonamentant que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Aquest informe podrà ser valorat per un equip tècnic de l'òrgan instructor amb la finalitat d'apreciar motivadament si els costos aportats estan d'acord o no amb els valors de mercat, tal com estableix l'article 33 de l'LGS.  
  
9. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit. En cap cas, el cost d'adquisició de les despeses subvencionables podrà ser superior al valor de mercat.  
10. No es considerarà despesa subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A aquests efectes, quan en les declaracions presentades s'utilitzen regles de prorrata, es considerarà que l'entitat ha suportat efectivament com a despesa el percentatge restant de l'última declaració, «Resum anual», presentada amb anterioritat a la data de justificació de la subvenció.  
11. A l'efecte del que preveu l'article 73 del Reial decret 887/2006, de 21 de juliol, pel qual s'aprova el reglament de la Llei general de subvencions (d'ara endavant RLGS), haurà de constar en els justificants originals el número d'expedient i la quantia imputada. Així mateix, s'ha d'incloure el percentatge de cofinançament comunitari, si escau. Aquesta dada la incorporarà l'entitat beneficiària per mitjà d'estampillat sobre l'original del document.  
12. No podrà realitzar-se el pagament de la subvenció mentre l'entitat beneficiària no estiga al corrent en el compliment de les seues obligacions tributàries i davant de la Seguretat Social o siga deutora per resolució de procedència de reintegrament. Per a justificar-ho, s'han de presentar certificats acreditatius i/o declaració responsable en els casos en què ho permeta la normativa o bé autoritzar el SERVEF perquè els obtinga una vegada realitzades les comprovacions oportunes.  
13. En el termini de dos mesos des de la presentació de la documentació justificativa de la subvenció es dictarà la corresponent resolució de liquidació, que determinarà la procedència del reintegrament de les quantitats anticipades que no s'hagueren aplicat al fi per al qual es va concedir la subvenció, i també els corresponents interessos de demora, si escau.  
  
Article 18. Rendiments financers  
D'acord amb el que preveu l'article 19.5 de l'LGS, els rendiments financers que es generen pels fons lliurats per mitjà de bestreta a les entitats beneficiàries hauran d'aplicar-se a la subvenció. En conseqüència, els ingressos derivats per aquest concepte minoraran en el seu import la quantia total a subvencionar. A aquests efectes, l'entitat haurà de presentar una declaració responsable, acompanyada dels corresponents justificants bancaris, en la qual es justifique suficientment la percepció o no de rendiments financers, i també la seua quantia, si escau.  
  
  
Article 19. Causes de minoració i de reintegrament de subvencions  
1. Donaran lloc a l'obligació de reintegrar, totalment o parcialment, les quantitats percebudes, i també l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, la concurrència de qualsevol de les circumstàncies previstes en l'article 37 de l'LGS.  
2. Determinarà la declaració de pèrdua del dret al cobrament de la subvenció concedida a un projecte nou de segona etapa quan la mateixa entitat renuncie a la subvenció concedida a un projecte de continuïtat de primera etapa, i també la falta de comunicació de l'inici de l'activitat de cada una de les etapes, en la forma i el termini previstos en aquesta ordre.  
3. En el cas d'incompliments parcials, es determinarà la quantitat que ha de reintegrar l'entitat beneficiària atenent el principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, general de subvencions, en relació amb la lletra n, de l'apartat 3, de l'article 17 de la llei esmentada.  
4. La falta d'impartició de la totalitat de les hores aprovades per resolució, determinarà la minoració proporcional de la subvenció concedida.  
5. La justificació insuficient de les despeses subvencionades determinarà la minoració i el reintegrament, si escau.  
6. La falsedat de les dades contingudes en el compte justificatiu de despeses determinarà la minoració o el reintegrament corresponent, i també l'aplicació de la sanció que, si escau, corresponga.  
7. Qualsevol altre motiu que perjudique el fi últim pel qual la subvenció haja sigut concedida.  
8. La falta de presentació de la documentació establida en els apartats 4, 5 i 6 de l'article 16 podrà ser tinguda en compte en la valoració de les posteriors convocatòries.  
El règim de responsabilitat per reintegrament de les subvencions serà l'establit en la mencionada LGS i en la Llei 1/2015, de la Generalitat, d'hisenda pública, del sector públic instrumental i de subvencions, d'ara endavant (LHPSPIS).  
En cas de cofinançament de la subvenció per l'FSE i de conformitat amb el que disposa l'article 6 de la Llei general de subvencions, el termini de prescripció del reintegrament serà l'establit en l'article 3 del Reglament (CE Euratom) núm. 2988/1995, del Consell, de 18 de desembre de 1995, relatiu a la protecció dels interessos financers de les comunitats europees, el qual estableix que per als programes plurianuals el termini de prescripció s'estendrà, en tot cas, fins al tancament definitiu del programa. A aquests efectes, l'article 141 del Reglament (UE) núm. 1303/2013, del Parlament Europeu i del Consell, de 17 de desembre de 2013, estableix que l'últim exercici comptable estarà comprés entre l'1 de juliol de 2023 i el 30 de juny de 2024, i en aquest els estats membres han de presentar un informe d'execució final del programa operatiu.  
  
Article 20. Procediment sancionador  
Si es detecta alguna de les infraccions tipificades en el títol IV de la Llei 38/2003, de 17 de novembre, general de subvencions, se seguirà el procediment d'acord amb el que estableix l'article 67 de l'esmentada llei i el seu reglament de desplegament, i es podran imposar les sancions establides en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
DISPOSICIÓ ADDICIONAL  
  
Única. Normativa d'aplicació  
Les subvencions corresponents als projectes Et Formem es regularan pel que preveu aquesta ordre i amb caràcter supletori serà aplicable l'Ordre de 14 de novembre de 2001, que desenvolupa el Reial decret 282/1999, de 22 de febrer, pel qual s'estableix el programa de tallers d'ocupació, i estableix les bases reguladores de la concessió de subvencions públiques a aquest programa, per a tot allò no recollit en aquesta ordre.  
Així mateix, aquesta ordre es dicta amb l'objecte de concretar o desenvolupar, en l'àmbit competencial de la Comunitat Valenciana, el que preveu la normativa estatal d'aplicació general que s'indica a continuació:  
- Llei 38/2003, de 17 de novembre, general de subvencions i el Reial decret 887/2006, de 21 de juliol, que la desenvolupa.  
- Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral i, en tot allò que no estiga derogat per l'anterior, el Reial decret 395/2007, de 23 de març, pel qual es regula el subsistema de formació professional per a l'ocupació i l'Ordre TAS/718/2008, de 7 de març que el desplega.  
- El Reial decret 34/2008, de 18 de gener, pel qual es regulen els certificats de professionalitat i l'Ordre ESS/1897/2013, de 10 d'octubre, que el desplega.  
- La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
- El Reial decret 1529/2012, de 8 de novembre, pel qual es desenvolupa el contracte per a la formació i l'aprenentatge i s'estableixen les bases de la formació professional dual i l'Ordre ESS/2518/2013, de 26 de desembre, per la qual es regulen els aspectes formatius de l'esmentat contracte.  
  
  
DISPOSICIONS FINALS  
  
Primera. Procediment d'increment i redistribució de crèdits  
D'acord amb el que preveu l'article 56 del RLGS, en el cas que les corresponents convocatòries es tramiten amb caràcter anticipat, la quantia total màxima que figure en la convocatòria tindrà caràcter estimatori per la qual cosa s'haurà de fer constar expressament en aquesta que la concessió de les subvencions queda condicionada a l'existència de crèdit adequat i suficient en el moment de la resolució de concessió. En els casos en què el crèdit pressupostari que s'aprove en la Llei de pressupostos siga superior a la quantia inicialment estimada, l'òrgan gestor podrà decidir la seua aplicació o no a la convocatòria, després de la tramitació del corresponent expedient de despesa abans de la resolució, sense necessitat de nova convocatòria.  
Així mateix, d'acord amb el que preveu l'article 58.2 del mateix reial decret, amb caràcter excepcional, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà d'una nova convocatòria, sempre que es complisquen les regles previstes en l'esmentat article.  
En aquelles convocatòries en les quals, dins dels límits indicats en els apartats anteriors, s'haja fixat en la convocatòria una quantia addicional o s'haja atribuït caràcter estimatiu a la distribució de la quantia màxima entre distints crèdits pressupostaris, l'òrgan concedent haurà de publicar la declaració de crèdits disponibles i la distribució definitiva, respectivament, amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar noves sol·licituds ni l'inici d'un nou còmput de termini per a resoldre.  
Segona. Habilitació competencial  
Es faculta la Direcció General del SERVEF per a dictar totes les instruccions i per a adoptar les mesures que considere oportunes per a l'execució i aplicació d'aquesta ordre quan concórreguen circumstàncies degudament motivades que ho aconsellen; quan les esmentades instruccions i mesures tinguen caràcter general hauran de publicar-se en el Diari Oficial de la Generalitat Valenciana.  
Així mateix, també es faculta aquesta perquè mitjançant una resolució que serà publicada en el Diari Oficial de la Generalitat Valenciana puga, sense necessitat d'obrir un nou termini de presentació de sol·licituds, redistribuir i desafectar els crèdits inicialment previstos i, en el cas que en el pressupost del corresponent exercici es produïsquen modificacions del crèdit disponible, incrementar les dotacions econòmiques per a adjudicar ajudes a altres projectes presentats a l'empara de la corresponent convocatòria i que, reunint tots els requisits, inicialment no pogueren ser finançats per insuficiència de crèdit per a això. La resolució d'aquests nous projectes exigirà l'informe previ de la comissió de valoració respectiva i la proposta de l'òrgan instructor.  
  
  
Tercera. Entrada en vigor  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.  
  
València, 17 de juliol de 2017  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI